Flemming Møller Mortensen (S), 2025-06-03:
Mange tak til statsministeren for redegørelsen, såvel den skriftlige som den mundtlige her i dag.
Det er dejligt at mærke og registrere, med hvilken grundighed og ærlighed præciseringerne kommer fra regeringen i forhold til de aktuelle forhold og den store alvor, der er forbundet med det.
Det er også rigtig dejligt at kunne registrere, at der er en fremdrift i samarbejdet og i holdningen til samarbejdet de tre parter, de tre lande, i rigsfællesskabet imellem.
Det er tydeligt, at omstændighederne og de geopolitiske forhold præger retningen i samarbejdet i øjeblikket, og det er tydeligt, at vi reflekterer dybt over forholdene og prøver at se tingene i et perspektiv, hvor proportionaliteten skal holdes i fokus.
Der er rigtig mange prioriteringer, men jeg vil gerne takke jer alle sammen, for jeg synes, vi er rigtig dygtige til at samarbejde.
Fra socialdemokratisk side vurderer vi, at vi er på sporet.
Vi har er fælles om at være afstemte, i forhold til hvilken retning vi skal gå, vi er årvågne, og vi har en tæt dialog, og det er også dejligt i forbindelse med redegørelsen tydeligt at kunne se, at lige nøjagtig dialogen på alle niveauer bliver understøttet.
Vi har i såvel Færøudvalget som Grønlandsudvalget en rigtig god praksis for at tage rigtig væsentlige emner op.
Jeg synes, det er to udvalg, der i den grad markerer sig med dygtig ledelse, og det er et spørgsmål om, at vi virkelig får fundet ud af, hvad der er væsentligst.
For vi er jo optaget af – og det også det, jeg bemærker at statsministeren gør opmærksom på både i den skriftlige og den mundtlige redegørelse – at vi er tre forskellige lande, men at vi har en samhørighed.
Vi er velfærdsstater, men vi er også utrolig opmærksomme på hinanden.
Selv om vi er tre individuelle lande, sammenstiller og sammenligner vi meget ofte forholdene, og det er jo, fordi vi er så tæt forbundne, som vi er.
Vi er også godt klar over, at det er vidt forskellige beslutninger, der bliver truffet af politikerne i de tre lande, men alligevel er vi opmærksomme på og kigger ind i, hvilke forventninger de tre befolkninger har til det serviceniveau, der leveres i de tre lande og de offentlige instanser og institutioner, som leverer det.
Så er vi jo meget opmærksomme på – og der er vi fra socialdemokratisk side rigtig glade for den præcisering, som også fremgår af den skriftlige redegørelse – at hvis det er forhold, der er rigsanliggender, er det utrolig væsentligt for regeringen at få fokuseret på, at der praktiseres den samme standard i de tre lande.
Og hvor har vi haft mange drøftelser om det over årene.
Jeg mener at registrere, også i tydeliggørelsen fra regeringens side, at det her er af stor væsentlighed.
Det gælder også den præcisering, der ligger i, at man har bedt alle ressortministerier om at fokusere på, hvor der ligger forhindringer, hvor der er uklarheder, som skal gribes politisk, og fordi det er rigsanliggender, er det jo et spørgsmål om at få det her bragt herned i Folketingssalen.
Her er jeg altså som sagt rigtig glad for at opleve, hvordan vi meget konkret og meget resultatsøgende tager fat på det.
Vi er gang på gang vendt tilbage til det forhold, at kendskabet de tre lande i rigsfællesskabet imellem er for dårligt.
Vi har prøvet at allokere ressourcer, og vi har prøvet at følge det og monitorere det, men det er jo helt tydeligt, som alvoren i situationen er trukket op i øjeblikket, at de tre landes befolkninger ser en fordel i, at vi får intensiveret kendskabet til hinanden.
Derfor er det fra socialdemokratisk side et stort ønske, at vi virkelig får sat konkrete handlinger bag det her, også fordi der har vist sig en villighed til også at allokere ressourcer til det at skabe en større forståelse de tre lande imellem.
Den sikkerhedspolitiske situation vil jeg ikke sige så meget om.
Det handler både om fysisk og mental sikkerhed, om militær sikkerhed, om cyberkriminaliteten og alle de andre elementer, som udvikler sig så utrolig drastisk og hurtigt – næsten fra den ene dag til den anden.